|  |
| --- |
| ***Директни плащания*** |

**1. Анализ на структурата на земеделските стопанства в България беше представен на 15-тото заседание на Тематичната работна група за разработване на Стратегически план за развитие на земеделието и селските райони за периода 2023 - 2027 г., което се проведе на 9 декември 2021 г.** Целта му е да се оредели структурата на земеделските стопанства и специализацията им по сектори на нивото на производствените единици и е пряко свързана с програмирането на интервенциите и финансовите инструменти на ОСП за периода 2023-2027 година. По определена за целта методика, в анализа се изследва структурата на земеделските стопанства в България, съобразно секторната им специализация, в зависимост от използваемата земеделска площ на стопанствата, размера на вложения труд, икономическия размер на стопанствата и пазарната им ориентация. Анализът обхваща периода 2014-2019 г., което позволява да се проследи тенденцията, различията и особеностите на развитие на специализацията на производството в сектор „Растениевъдство“, където са обследвани четири типа земеделски стопанства, насочени към производство на плодове, зърнопроизводство, зеленчуци – полско и оранжерийно производство и сектор „Животновъдство“: млечно и месодайно говедовъдство; биволовъдство; овцевъдство и козевъдство. В срок до 7 декември 2021 г. заинтересованите страни имаха възможност да представят своите становища и коментари по анализа в писмен вид.

|  |  |
| --- | --- |
| ***Пазарна подкрепа*** |  |

**2. Доклад на ЕК за селскостопанските перспективи на ЕС за 2021-31 г.** В доклада се предвижда повишаването на здравната осведоменост да повиши консумацията на плодове и зеленчуци, докато промяната в начина на живот и предпочитанията ще повлияе на лозаро-винарския сектор. Изменението на климата ще остане предизвикателство за зехтина. По отношение на виното се очаква производството да намалява с 0,3% годишно и да достигне 148 млн хектолитра през 2031 г. Това се дължи на спад на добивите, само частично компенсиран от използвнето на нови сортове, по-приспособени към изменението на климата. Предвижда се потреблението в ЕС да достигне 22 литра на глава от населението през 2031 г. - спад от 0,4 литра в сравнение с 2020 г. Виненият сектор се адаптира към променящия се начин на живот, който се ускори поради пандемията Covid-19 – напр. нарастващо търсене на биологични вина, но също и ново поведение като консумация на повече вино у дома. Освен това се наблюдава и ново поколение потребители, които увеличават търсенето на вина с по-ниско алкохолно съдържание и пенливи вина. До 2031 г. производството на домати ще намалее с 0,4% годишно и ще достигне 6,3 млн тона. Това се дължи главно на силния спад на зимното производство в Испания и преминаването към по-малки по размер домати, но с по-висока добавена стойност. Производството на домати за преработка ще остане стабилно - около 10,4 млн тона. Потреблението на пресни домати ще остане стабилно - 15 кг на глава от населението. Потреблението на домати за преработка също ще бъде стабилно - 18 кг на глава от населението през 2031 г. Производството на праскови и нектарини ще намалява с 0,4% годишно, достигайки 2,9 милиона тона през 2031 г. Това се дължи на намаляването на специализираните площи. Прасковите и нектарините губят дял от общата кошница с плодове, което води до по-ниска консумация, прогнозирана на 6,4 кг на глава от населението. Общото производство на ябълки ще остане стабилно до 2031 г. - 11,1 млн тона. Това е резултат от намаляването на обработваемите площи, компенсирано с увеличаване на добивите чрез нови сортове и подобрено агрономично управление. Потреблението се предвижда да достигне 7,6 млн тона пресни ябълки (нарастване с 0,6% годишно и достигане до 15 кг на глава от населението) и 3,6 млн тона за преработка през 2031 г. Производството на портокали се очаква да достигне 6,5 млн тона до 2031 г., което е увеличение от 0,3% годишно. Благодарение на консумацията на прясно изцедени портокалови сокове в супермаркети, кафенета и ресторанти, потреблението на портокали нараства и ще достигне 13,3 кг през 2031 г. (+0,5 кг на година) на глава от населението. Това са само част от прогнозите от доклада за селскостопанските перспективи на Европейския съюз за 2021-31 г., публикуван на 9 декември 2021 г. от Европейската комисия - <https://ec.europa.eu/info/sites/default/files/food-farming-fisheries/farming/documents/agricultural-outlook-2021-report_en.pdf> .

|  |  |
| --- | --- |
| ***Визия за ОСП след 2020 г.*** |  |

**3. Публикуван е пакета от регламенти за бъдещата ОСП.** Трите нови регламента, които осигуряват основата на новата ОСП, бяха публикувани в Официален вестник на ЕС L435 на 6 декември и влязоха в сила на следващия ден. Регламент (ЕС) 2021/2115 обхваща стратегическите планове. Финансирането, управлението и наблюдението се уреждат от Регламент (ЕС) 2021/2116, а Регламент (ЕС) 2021/2117 установява общата организация на пазарите на селскостопански продукти. Вторичното законодателство, което съдържа по-детайлни елементи за прилагането на новата политическа рамка, в момента се финализира, като Комисията трябва да приеме най-спешните актове до края на годината. Останалите актове ще бъдат приети през първата половина на 2022 г. Държавите членки трябва да представят своите национални стратегически планове до 31 декември 2021 г. След тази дата Комисията има шест месеца, за да ги одобри и да започнат да се изпълняват от 1 януари 2023 г. За да могат държавите членки да подадат стратегическите си планове навреме, трябва да бъдат приети някои делегирани актове (ДА). На заседанието на Специалния комитет по селско стопанство, който се проведе на 10 декември, държавите членки не възразиха срещу приемането на делегираните актове. Съветът на министрите, който се проведе на 12-13 декември 2021 г. потвърди намерението си да не повдига възражения срещу двата делегирани акта, допълващи разпоредбите на реформираната обща селскостопанска политика. Първият акт определя допълнителни изисквания за някои видове интервенции, посочени от държавите членки в техните стратегически планове за ОСП и правила относно съотношението по стандарт 1 за Добро земеделско и екологично състояние (ДЗЕС). Вторият акт установява правила относно разплащателните агенции и други органи, финансовото управление, уравняването на сметките, обезпеченията и използването на еврото. Актовете за изпълнение бяха представени на 8 декември на Комитета по ОСП, като делегациите ще гласуват по тях от 9 до 13 декември. Приемането им се планира за 21 декември, а публикуването в Официален вестник на ЕС между Коледа и Нова Година.

|  |  |
| --- | --- |
| ***Още от ЕС и света*** |  |

**4. Информационните мерки за Общата селскостопанска политика (ОСП) играят важна роля за повишаване на обществената осведоменост и ролята на ОСП**. Публикуваната на 8 декември оценка на информационната политика по отношение на ОСП прави анализ на информационните дейности през последните години и предоставя насоки за увеличаване на възможностите за по-добра комуникация относно новата ОСП. На основата на проведено външно проучване и констатации от скорошни проучвания на Евробарометър, оценката допринася за размисъл относно определянето на информационните дейности за периода 2021 – 2025 г. и предоставя информация за изготвянето на Доклад на Комисията до Европейския парламент и Съвета относно информационните мерки по прилагането на ОСП. В оценката се анализират комуникационните действия или информационните мерки за ОСП, извършени между 2016 и 2020 г. директно от Комисията, чрез връзки с пресата, уебсайта, социалните медии и събития; а също и чрез съфинансирани проекти, осъществявани от трети страни чрез схемата за предоставяне на информация. Оценката показва, че информационните действия по ОСП повишават разбирането на политиката и подобряват възприемането сред заинтересованите страни и гражданите на ЕС. Проучванията на Евробарометър показват, че почти трима от четирима европейци са запознати с ОСП и смятат, че ОСП е от полза за всички граждани, а не само за фермерите. Оценката също така признава възможността за по-нататъшно подобряване на информационните мерки и адаптирането им към новата ОСП и към обществените изисквания. Има потенциал да се подчертае допълнително приносът на ОСП за постигане на целите за устойчивост на Зелената сделка на ЕС. Сътрудничеството с националните органи по отношение на комуникацията с гражданите на ЕС също може да бъде засилено.